HANKELEPING
Tallinn							            07.06.2024 nr 2-2/24/562-1

Riigi Kaitseinvesteeringute Keskus (registrikood 70009764, asukoht Järve tn 34a, 11314 Tallinn), Kaitsevägi (registrikood 70008641, asukoht Juhkentali 58, 15007 Tallinn), keda esindab direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson, edaspidi nimetatud ostja

ja

Aktsiaselts Pakendikeskus (registrikood 10102167, asukoht Harju maakond, Rae vald, Soodevahe küla, Suur-Sõjamäe tn 37a, 75322), keda esindab volituse alusel Jelena Tamm, edaspidi nimetatud müüja, eraldi nimetatud kui pool ja ühiselt kui pooled on sõlminud järgmise hankelepingu.

1.	Hankelepingu sõlmimise alus ja ese

1.1.	Hankeleping on sõlmitud dünaamilise hankesüsteemi „Laomööbel, pakkevahendid ja laotarvikud" (viitenumber 274939) kategoorias 2 (Pakkevahendid ja laotarvikud) läbiviidud seotud hanke „Pakkevahendid ja laotarvikud“ (viitenumber 278664) tulemusel ning lähtudes riigihanke alusdokumentidest ning selles seotud hankes müüja esitatud pakkumusest.
1.2.	Ostja on sõlminud hankelepingu müüjaga, tuginedes müüja esitatud pakkumusele, avaldustele ja kinnitustele ning eeldades heas usus müüja professionaalsust ja võimekust hankelepingut nõuetekohaselt täita. Alltöövõtjate kasutamise korral jääb hankelepingu nõuetekohase täitmise eest ostja ees vastutavaks müüja.
1.3.	Müüja avaldab ja kinnitab, et:

1.3.1.	temal ja tema esindajal on hankelepingu sõlmimiseks kõik õigused ja volitused;
1.3.2.	ta on tutvunud hankelepinguga ja seotud hanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.3.3.	hankelepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida hankeleping ja seda nõuetekohaselt täita;
1.3.4.	ta omab hankelepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on müüja kohustus ostjat sellest koheselt teavitada;
1.3.5.	ostjale üleantava kauba suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus kauba suhtes maksma panna;
1.3.6.	kaup ei ole rahvusvahelise sanktsiooni subjekt ega pärit sanktsiooni all olevast piirkonnas rahvusvahelise sanktsiooni seaduse (RSanS) mõttes.

1.4.	Hankelepingu ese on kaup, mis on kirjeldatud dünaamilise hankesüsteemi menetlustingimuste punktis 7 „Hankeeseme lühikirjeldus ja kategooriad“ (kategooria 2 osas) ja seotud hanke tehnilises kirjelduses (lisa 1).
1.5.	Hankelepingus sätestatud tingimuste alusel müüja kohustub ostjale müüma kauba ning ostja kohustub kauba vastu võtma ja müüjale tasuma kauba ostuhinna rahas. Juhul, kui kaup soetatakse koos elutsüklit toetava teenusega vm teenusega, siis kohaldatakse teenusele võlaõigusseaduses sätestatud teenuse osutamise lepingute tingimusi ulatuses, mis ei ole reguleeritud riigihanke alusdokumentides.
1.6.	Kauba liik või spetsifikatsioon, kogus, tarnekohad ja tarneajad sätestatakse ostutellimuses. Ostutellimused esitatakse vähemalt kirjalikku taasesitamist võimaldavas vormis. Tellimuste esitamine võidakse korraldada ka automaatsete laotellimuste kaudu. 
1.7.	Kaup peab vastama seotud hanke tingimustele, pakkumuse esitamise ettepanekule ja müüja esitatud pakkumusele. Üleantav kaup peab vastama tingimustele muu hulgas kvaliteedi, liigi, kirjelduse ja koguse osas. Tingimustele peavad vastama ka kauba juurde kuuluvad dokumendid ja pakend.
1.8.	Müüja pakub sama kaupa, mille ta esitas seotud hankes. Toote vahetumise korral tuleb see ostjaga eelnevalt kooskõlastada.

2.	Hankeleping ja selle osad

2.1.	Hankelepingu lahutamatud osad on pakkumuse esitamise ettepanek, seotud hanke alusdokumendid, müüja pakkumus ning selle lisad, riigihanke menetluse ajal antud selgitused, kinnituskirjad, poolte vahel edastatud teated ning kõik sõlmitavad hankelepingu muudatused.
2.2.	Hankelepingutena on käsitletavad ka ostutellimused, millega võetakse rahaline kohustus. 

3.	Ostja õigused ja kohustused

3.1.	Ostjal on õigus jooksvalt kontrollida hankelepingust tulenevate kohustuste täitmist ja kaupade ostmisega seotud dokumente.
3.2.	Ostjal on õigus kontrollida müüja esitatud arvete, kalkulatsioonide ja muude kulutuste õigsust ja vastavust tegelikkusele. Vajadusel on õigus nõuda välja alltöövõtjate arveid.
3.3.	Ostjal on õigus konsulteerida müüjaga kaubaga seotud küsimustes (nt kauba tarne, kasutamine jms).
3.4.	Ostja kohustub tasuma vastu võetud puudusteta kauba eest hankelepingus kokkulepitud tasu.

4.	Müüja õigused ja kohustused

4.1.	Müüjal on õigus saada ostjalt hankelepingu täitmiseks vajalikku teavet. 
4.2.	Müüjal on õigus teha ettepanekuid kauba ostmisega seotud tegevuste parema organiseerimise osas.
4.3.	Müüjal on õigus saada lepinguliste kohustuste eest kokkulepitud tasu.
4.4.	Müüja kohustub tagama kauba vastavuse riigihanke alusdokumentidele, seotud hanke alusdokumentidele, õigusaktidele ja kokkulepitud kvaliteedinõuetele ning tarnima kaupa tähtaegselt ja kokkulepitud mahus. 
4.5.	Müüja kohustub ostja nõudmisel esitama informatsiooni (maht ja otstarve) alltöövõtjate kohta. Juhul, kui müüja on esitanud vastavasisulise informatsiooni enne hankelepingu sõlmimist, siis müüja peab ostjaga eelnevalt kooskõlastama varem nimetatud isikute vahetumise.
4.6.	Müüja kohustub teavitama ostjat hankelepingu täitmist takistavatest asjaoludest. 
4.7.	Müüja kohustub viivitamata teavitama ostjat müüja vastu suunatud küberründest ja küberintsidendist ning esitama ostja nõudmisel ostjale küberintsidendi raporti.
4.8.	Müüja kohustub järgima hankelepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu.
4.9.	Müüja kohustub esitama ostja nõudmisel määratud perioodi osas koondväljavõtte müüjalt ostetud kauba kohta (sh hankelepingu sõlmimise või ostutellimuse kuupäev, kauba nimetus, kogus ja maksumus ilma käibemaksuta, hankelepingute/ostutellimuste maksumus kokku ilma käibemaksuta jms) MS Excel või ostjaga kokkuleppel muus vormingus 10 päeva jooksul vastava nõude saamisest juhul, kui pooled ei ole teisiti kokku leppinud.

5.	Kauba pakendamine ja markeerimine

5.1.	Müüja on kohustatud tagama kaubale pakendi, mis kindlustab kauba säilimise transportimisel ja ladustamisel muutumatul kujul. 
5.2.	Kauba pakendamisel ja markeerimisel tuleb järgida ostja seotud hankes esitatud nõudeid.

6.	Kauba üleandmine ja vastuvõtmine

6.1.	Kauba transportimine ostja määratud sihtkohta toimub müüja poolt korraldatud transpordiga ja müüja kulul, kui ei ole kokku lepitud teisiti.
6.2.	Müüja kohustub kauba tarnima maksimaalselt 5 tööpäeva jooksul alates tellimuse esitamisest, kui ei ole kokku lepitud teisiti.
6.3.	Müüja esitab ostjale tarneteate kontaktisiku e-posti aadressile (koopia e-posti aadressile ostud@rkik.ee )
6.4.	Ostja objektid asuvad erinevatel aadressidel üle kogu Eesti (nt Ämari, Tapa, Võru, Tartu, Tallinn, Jõhvi, Paldiski jne). Ühel aadressil võib olla mitu erinevat tarnepunkti (kaup tellitakse näiteks hoonete kaupa). Ostja täpsustab tellimuses tarneaadressid ning millisesse ostja poolt määratud hoonesse vastavasse ruumi tuleb kaup transportida ning pakkuja peab sellega arvestama.
6.5.	Müüja on kohustatud kooskõlastama täpse kauba üleandmise aja ostja kontaktisikuga hiljemalt 1 tööpäev enne planeeritud kaupade üleandmist, kui ei ole kokku lepitud teisiti.
6.6.	Tarneaeg on tööpäeviti 09.00–16.00 (va reedel kuni 15.00), kui ei ole kokku lepitud teisiti.
6.7.	Kui kauba tarnimine viibib või kui kaupa ei ole võimalik kokkulepitud kuupäevaks kohale toimetada, on müüja kohustatud sellest koheselt teavitama ostja kontaktisikut e-kirja teel.
6.8.	Kauba üleandmine müüjalt ostjale toimub saatelehega. Saatelehel peab olema kirjas vähemalt ostja nimi (Riigi Kaitseinvesteeringute Keskus, Kaitsevägi), ostja kontaktisiku nimi, seotud hanke hankelepingu/ostutellimuse number, kauba nimi, kogus, ühik, tarne aeg ja koht ning müüja nimi. 
6.9.	Vastavalt tarnekohtade arvule koostatakse ka nii mitu saatelehte.
6.10.	Saatelehe puudumise korral on ostjal õigus vastav kaup enda valdusesse võtta, kuid üleandmine-vastuvõtmine loetakse toimunuks korrektse saatelehe kättesaamisel.
6.11.	Müüja kohustub andma ostjale üle kõik dokumendid, mis on vajalikud kauba vastuvõtmiseks, valdamiseks, kasutamiseks ja käsutamiseks. 
6.12.	Kaup ei tohi saada transportimise ja käsitlemise käigus kahjustada.

7.	Maksetingimused

7.1.	 Kauba hind koos transpordiga ostja asukohta on fikseeritud lepingu lisas 1 ja on pooltele lepingu tähtajani siduv.
7.2.	Ostjal on õigus osta vajaduse tekkimisel ka muid dünaamilise hankesüsteemi kategooriasse 2 (Pakkevahendid ja laotarvikud) kuuluvaid kaupu, mis on müüja tootevalikus, kuid pole kirjeldatud seotud hanke tehnilises kirjelduses (lisa 1) ega fikseeritud seotud hanke pakkumuses, hankelepingus. Selliste kaupade ostmisel lähtub ostja müüja e-poe (sealhulgas avalikust) hinnakirjast, millele peab rakenduma allahindlus minimaalselt 20%. Juhul, kui võrreldes turuhindadega on nimetatud kauba maksumus ostjale ebamõistlikult kõrge, siis on ostjal õigus osta kaup hankelepingu väliselt.
7.3.	Müüja kanda jäävad kauba Eesti territooriumi piires ostjale kättetoimetamise ning mahalaadimisekulud. Müüja kanda jäävad ka kaubaga seotud kulud ja koormatised kauba üleandmiseni, v.a kulud, mis on põhjustatud ostjast tulenevast asjaolust, kui ei ole kokku lepitud teisiti.
7.4.	Ostja ei tasu müüjale ettemaksu.
7.5.	Müüja esitab arve e-arvena (masintöödeldavas XML-formaadis). Müüja esitab arve järgmiste andmetega: 

Maksja andmed (sätestatakse ostutellimuses)
Riigi Kaitseinvesteeringute Keskus, registrikood 70009764, Järve 34a, 11314 Tallinn 
Kaitsevägi, registrikood 70008641, Juhkentali tn 58, 15007 Tallinn

Muud arvele märgitavad andmed:
•	kontaktisiku nimi;
•	hankelepingu/ostutellimuse number;
•	seotud hanke viitenumber 278664;
•	riigihangete registri 15-kohaline lepinguosa viitenumber 278664001000001;
•	kauba kogus ja nimetus, tootekood (selle olemasolul), arve aluseks oleva saatelehe number, hind ja muu vajalik info.

7.6.	Ostja tasub vastuvõetud ja tingimustele vastava kauba eest arvel esitatud arveldusarvele 28 päeva jooksul pärast tingimustele vastava arve kättesaamist. Arve esitamise aluseks on poolte allkirjastatud saateleht, kui ei ole kokku lepitud teisiti.
7.7.	Ostja ei aktsepteeri arvet, mis ei vasta tingimustele. Sellisel juhul müüja esitab uue arve 7 päeva jooksul.
7.8.	Ostja kontrollib enne arve, mille maksumus on koos käibemaksuga 10 000 eurot või rohkem, tasumist müüja maksuvõla puudumist Maksu- ja Tolliameti kodulehekülje kaudu. Vähemalt 10 000 eurose maksuvõla olemasolu korral informeerib ostja tasutavast arvest Maksu- ja Tolliametit. 
7.9.	Müüja kohustub esitama vajadusel eraldi arve (inglise keeles, kui ei ole kokku lepitud teisiti) NATO relvajõudude tarbeks tehtud kulude kohta.

7.9.1.	NATO relvajõudude tarbeks tellitud teenusele rakendub 0%-line käibemaksumäär vastavalt käibemaksuseaduse §-le 15.
7.9.2.	Maksusoodustuse rakendamise aluseks on ostjale müüja poolt esitatud käibemaksuvabastuse tõend.

8.	Kontaktisikud

8.1.	Ostja kontaktisik lepingulistes küsimustes on Kristo Raud, tel +372 5388 3440,  
e-post kristo.raud@rkik.ee ja lepingu täitmise osas on Jane Nakus, tel
+372 5326 7346, e-post jane.nakus@rkik.ee. 
8.2.	Müüja kontaktisik on müügijuht Taivo Autor, tel +372 5860 0960, e-post taivo@pakendikeskus.ee.

9.	Vääramatu jõud

9.1.	Hankelepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta hankelepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks müüja kolmandast isikust lepingupartneri suutmatust hankelepingut täita.
9.2.	Kui mistahes vääramatu jõu tingimustele vastav asjaolu tõi kaasa hankelepingu mittetäitmise hankelepingus või selle lisades ettenähtud tähtajal ning selle mõju on ajutine, on hankelepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
9.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva juhul, kui pooled ei ole teisiti kokku leppinud.
9.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt hankelepingus sätestatule.
9.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus hankeleping üles öelda või lepingust taganeda, tehes teisele poolele vastava hankelepingust ülesütlemis- või taganemisavalduse.
9.6.	Covid-19 pandeemiast tulenevat ei käsitle pooled vääramatu jõuna. Juhul, kui pärast hankelepingu sõlmimist kehtestatakse uusi ettenägematuid piiranguid, mis on seotud Covid-19 pandeemiaga ning millest johtuvalt ei ole võimalik või on takistatud hankelepingu täitmine, siis võib see olla käsitletav vääramatu jõuna.
9.7.	Vene Föderatsiooni ja Valgevenega seotud impordi piirangutest tulenevat mõju kauba tarnimise kohustuse täitmisele ei käsitle pooled vääramatu jõuna juhul, kui need asjaolud esinesid hankelepingu sõlmimise hetkel.

10.	Garantiikohustus

10.1.	Garantiikohustus kehtib kaubale, millele on võimalik garantiid anda. 
10.2.	Hankelepinguga annab müüja kaubale garantii vähemalt 24 kuud.
10.3.	Garantii hakkab kehtima alates kauba ostjale üleandmise päevast.
10.4.	Juhul, kui kauba tootjagarantii on ostjale mistahes viisil soodsam (näiteks ajaliselt) kui hankelepingus nimetatud garantiikohustus, siis müüja kohustub korraldama ostjale garantiinõude realiseerimise selle juhtumi ilmnemise korral ostjale soodsamatel tingimustel, mis tulenevad tootjagarantii tingimustest.
10.5.	Garantiiga on hõlmatud kõik kaubal garantiiajal ilmnenud puudused, arvestades seejuures loomulikku kulumist. .
10.6.	Ostja kohustub teavitama müüjat ilmnenud puudustest müüja e-posti aadressile..
10.7.	Müüja kohustub puudustega kauba tasuta välja vahetama hiljemalt 60 päeva jooksul alates ostja vastavasisulise põhjendatud garantiinõude kättesaamisest, kui ei ole kokku lepitud teisiti.
10.8.	Müüja kannab kõik puudustega kauba väljavahetamisega seotud kulud.
10.9.	Garantiiajal välja vahetatud kaubale antakse algse garantiiga sama kestusega uus garantii.

11.	Konfidentsiaalsus- ja julgeolekutingimused 

11.1.	Konfidentsiaalse teabe all mõistavad pooled hankelepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada ostja huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
11.2.	Konfidentsiaalsusnõude kohaselt pool kohustub mitte avaldama hankelepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet, sh asutusesiseseks kasutamiseks mõeldud teavet. Pool kaitseb temale hankelepingu täitmise käigus teatavaks saanud teabe konfidentsiaalsust.
11.3.	Müüja kohustub mitte kasutama ostja kirjaliku nõusolekuta hankelepingu juurde kuuluvat dokumenti või informatsiooni, v.a juhtudel, mis on vajalikud hankelepingu täitmiseks. Kõik dokumendid peale hankelepingu ja selle lisade on ostja omand ja kui ostja nõuab, on müüja kohustatud tagastama need talle pärast hankelepingu lõppemist.
11.4.	Juhul, kui hankelepingu täitmiseks on müüjal vaja siseneda Kaitseministeeriumi valitsemisala territooriumile, siis müüja kohustub täitma kehtivaid julgeolekutingimusi. Juhul, kui müüja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada ostjaga ning ka neile rakenduvad kõik seotud hankes sätestatud julgeolekutingimused. Müüja vastutab selle eest, et alltöövõtjad täidavad julgeolekutingimusi.

11.4.1.	Kui kaupade tarnimine toimub julgeolekualal/objektil/erivalverežiimiga alal, eeldab see nii müüjalt kui ka tema alltöövõtjalt(-telt) Kaitseväe „Julgeolekutingimused“ dokumendis sätestatud nõuete ja tingimuste täitmist (vt dokument nimetusega „Julgeolekutingimused“). Müüja peab taotlema kaitseväe korralduse seaduse § 41³ sätestatud nõuete alusel vähemalt seitse (7) tööpäeva enne tarne algust sissepääsuluba Kaitseväe julgeolekualale ning esitama sissepääsutaotluse oma töötajate (sh ka alltöövõtjate) andmetega ja nende taustakontrolli teostamist lubava kirjaliku nõusoleku. Müüja peab arvestama asjaoluga, et julgeolekualaste nõuete mittejärgimise korral on ostjal õigus keelduda müüja ja tema alltöövõtja(te) territooriumile lubamisest.

11.5.	Avalikkusele suunatud hankelepingu eseme või selle täitmisega seotud teavitus, sh pressiteated, ostjale viitamine reklaamis või võrguväljaandes, on lubatud ainult ostja kirjalikku taasesitamist võimaldavas vormis antud nõusolekul.
11.6.	Konfidentsiaalsusnõue on tähtajatu.

12.	Intellektuaalse omandi õigused

12.1.	Juhul, kui kaup või selle osa (sh vastav dokumentatsioon) on kaitstud intellektuaalse omandi õigustega, annab müüja ostjale autoriõiguse seaduse tähenduses ülemaailmse tagasivõtmatu lihtlitsentsi, mis kehtib autoriõiguste kehtivuse tähtaja lõpuni. Litsents loetakse üleantuks kauba või selle osa (sh vastava dokumentatsiooni) üleandmise hetkest, mille eest eraldi tasu ei maksta. Intellektuaalse omandi õiguste üleandmise ja kasutamise tingimused võib hankelepingus kokku leppida teisti.

13.	Vastutus

13.1.	Pooled kannavad teineteise ees vastutust hankelepingust tulenevate kohustuste mittenõuetekohase täitmise või täitmata jätmise korral vastavalt riigihanke alusdokumentidele, hankelepingu sätetele ja kehtivatele õigusaktidele.
13.2.	Kauba omandiõigus ja juhusliku hävimise ja kahjustumise riisiko lähevad müüjalt üle ostjale kauba nõuetekohasel üleandmisel.
13.3.	Müüja vastutab kauba hankelepingu tingimustele mittevastavuse (puuduste) eest, kui mittevastavus on olemas juhusliku hävimise ja kahjustumise riisiko ülemineku ajal ostjale ning kui kauba hankelepingu tingimustele mittevastavus avastatakse (s.t et puuduseid ei olnud võimalik nende tavapärase ülevaatuse käigus avastada, nn varjatud puudused) pärast nimetatud riisiko üleminekut ostjale.
13.4.	Juhul, kui müüja täidab hankelepingut mittenõuetekohaselt, siis ostjal on õigus keelduda kauba vastuvõtmisest ja ostuhinna tasumise kohustuse täitmisest ning esitada müüjale kohustuse täitmise nõue pärast kohustuse rikkumisest teadasaamist, andes müüjale mõistliku tähtaja hankelepingu täitmiseks. Nõuetekohase kauba üleandmiseni ostjale loetakse müüja üleandmisega viivitanuks.
13.5.	Kaup ei vasta hankelepingu tingimustele muu hulgas juhul, kui kaubal ei ole kokkulepitud omadusi, kaupa ei ole kokkulepitud koguses, kaupa ei ole võimalik kasutada selleks ettenähtud otstarbel, kolmandal isikul on kauba suhtes nõue või muu õigus, mida ta võib esitada, kaup ei ole pakendatud kooskõlas hankelepingu tingimustega või puudub saateleht.
13.6.	Ostja on kohustatud teavitama müüjat vähemalt e-posti teel kauba hankelepingu tingimustele mittevastavusest (s.h kauba puudujäägist) 60 päeva jooksul arvates sellest, kui ostja sai teada kauba lepingu tingimustele mittevastavusest. Teates kohustub ostja nõudma müüjalt kohustuse täitmist, andes ühtlasi hankelepingu kohaseks täitmiseks müüjale mõistliku tähtaja, mis ei tohi olla üldjuhul pikem kui 30 päeva. 
13.7.	Juhul, kui ostja ei teata müüjale esinevast puudusest sätestatud tähtaja jooksul pärast puudusest teadasaamist, siis müüja vabaneb vastutusest puuduste eest, v.a juhul, kui puudustest teatamata jätmine oli mõistlikult vabandatav.
13.8.	Juhul, kui ostjale üleantav kaup ei vasta hankelepingu tingimustele, siis ostjal on õigus nõuda müüjalt mittevastava kauba asendamist hankelepingu tingimustele vastava kaubaga.
13.9.	Kauba tähtaegselt üle andmata jätmise korral on ostjal õigus nõuda müüjalt leppetrahvi kuni 0,25% tähtaegselt üle andmata kauba maksumusest päevas iga üleandmisega viivitatud päeva eest, kuid mitte rohkem kui 50% hankelepingu maksumusest.
13.10.	 Pooltel on õigus lisaks hankelepingu ülesütlemisele või hankelepingust taganemisele nõuda olulise rikkumise eest leppetrahvi vastavalt tekitatud kahju suurusele.
13.11.	Juhul, kui müüja rikub muud hankelepingu järgset kohustust kui tähtaegne tarnimine, siis ostjal on õigus nõuda müüjalt leppetrahvi kuni 10% kogu hankelepingu objektiks oleva kauba maksumusest.
13.12.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
13.13.	Juhul, kui ostja viivitab arve tasumisega, on müüjal õigus nõuda ostjalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest kuni 0,25% päevas tingimusel, et viivitusest on ostjale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
13.14.	Juhul, kui rikutakse lepingu tingimust, mis ei seisne punkti 13.9. nimetatus, siis on ostjal õigus nõuda leppetrahvi vähemalt 100 eurot iga rikkumise juhtumi kohta.
13.15.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta ostjalt õigust nõuda müüjalt hankelepingu rikkumisega tekitatud kahju hüvitamist.
13.16.	Leppetrahvide nõudeõigus on 180 päeva alates vastava rikkumise avastamisest arvates.
13.17.	Leppetrahvid ja viivised tasutakse 28 päeva jooksul vastava nõude saamisest arvates. Ostjal on õigus arvestada ostja poolt esitatud leppetrahvi nõuete summad ja kahjuhüvitiste summad maha müüjale tasumisele kuuluvast tasust.
13.18.	Juhul, kui müüja ei asu täitma hankelepingut, siis ostjal on õigus sõlmida hankeleping seotud hankes järgmiseks jäänud pakkujaga ning nõuda kahju hüvitamist müüja poolt esitatud pakkumuse ja uue eduka pakkuja poolt esitatud pakkumuse maksumuse vahe ulatuses.
13.19.	Kauba koguselise puudujäägi korral on ostjal õigus vastav kaup vastu võtta ning nõuda müüjalt puuduoleva kauba koguse toimetamist ostja poolt määratud sihtkohta Eesti Vabariigi piires müüja kulul.

14.	Hankelepingu lõpetamise alused

14.1.	Ostja annab hankelepingu(st) ülesütlemisel/taganemisel müüjale mõistliku tähtaja lepingu täitmiseks, mis ei või üldjuhul olla pikem kui 30 päeva. Hankelepingu täitmiseks antav tähtaeg ei vabasta poolt vastutusest kohustuse rikkumise eest.
14.2.	Hankelepingu täitmiseks antud täiendava tähtaja möödumisel ostja võib esitada müüjale kirjaliku hankelepingu(st) ülesütlemise avalduse või taganemisavalduse. Hankelepingu(st) ülesütlemine või taganemine loetakse toimunuks ostja poolt ülesütlemise avalduse või taganemisavalduse kättesaamisest arvates. Hankelepingu(st) ülesütlemise avaldust või taganemisavaldust ei ole vaja esitada, kui täiendava tähtaja andmisel on ostja eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb ostja hankelepingu üles/taganeb ostja hankelepingust. Sel juhul lõpeb hankeleping ostja poolt hankelepingu täitmiseks määratud tähtaja möödumisel ja tingimusel, et müüja ei ole pakkunud ostjale kohast täitmist.
14.3.	Poolel on õigus hankeleping täiendava tähtajata üles öelda või hankelepingust taganeda, kui pool on hankelepingust tulenevaid kohustusi oluliselt rikkunud (oluline lepingurikkumine). Sel juhul esitab üks pool teisele poolele kirjaliku hankelepingu ülesütlemis-/taganemisavalduse mõistliku aja jooksul olulisest lepingurikkumisest teadasaamisest arvates. Hankelepingu(st) ülesütlemine/taganemine loetakse toimunuks, kui pool on saanud ülesütlemis-/taganemisavalduse kätte. Oluliste lepingurikkumistega on muu hulgas tegemist juhul, kui:

14.3.1.	rikutakse hankelepingust tulenevaid kohustusi tahtlikult või raske hooletuse tõttu;
14.3.2.	müüja on jätnud ostja antud täiendava tähtaja jooksul oma kohustused täitmata;
14.3.3.	müüja edastab ostjale teate täitmisest keeldumise kohta;
14.3.4.	esitatakse valeteavet või võltsitud andmeid;
14.3.5.	rikutakse konfidentsiaalsuskohustust;
14.3.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
14.3.7.	müüjal esineb lepingu kehtivuse ajal seadusrikkumisi hankelepingu esemeks oleva kauba müügil või teenuste osutamisega;
14.3.8.	müüjal lõppevad kohustuste täitmiseks vajalikud load ning müüja ei pikenda neid; 
14.3.9.	müüja on enam kui 3 korral rikkunud seotud hanke ja/või hankelepingu tingimusi.

14.4.	Ostjal on õigus hankeleping erakorraliselt üles öelda juhul, kui müüja suhtes on tehtud pankrotiotsus või on algatatud likvideerimisprotsess või müüjal lõppevad kohustuste täitmiseks vajalikud load ja lubade pikendamine ei ole võimalik temast sõltumata asjaoludel.
14.5.	Ostjal on õigus hankeleping igal ajal üles öelda, teatades sellest müüjale vähemalt 90 päeva ette.

15.	Lõppsätted

15.1.	Hankeleping jõustub ostja poolt allkirjastatud lepingu edastamisest müüja e-posti aadressile  ja kehtib 2 (kaks) aastat.
15.2.	Hankelepingu täitmise keel on eesti keel, kui pooled ei ole teisiti kokku leppinud. 
15.3.	Hankelepingu täitmisel ja hankelepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud. 
15.4.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, välja arvatud juhul, kui pooled on teisiti kokku leppinud. 
15.5.	Hankelepingu üksiku sätte kehtetus ei too kaasa kogu hankelepingu või teiste sätete kehtetust.
15.6.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
15.7.	Sõlmitud hankelepingu muutmises võib kokku leppida riigihangete seaduses toodud alustel ja mahus.
15.8.	Hankelepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal, kui ei ole kokku lepitud teisiti. 
15.9.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele.
15.10.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta hankelepingu muudatuseks.
15.11.	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
15.12.	Dokumentide hierarhia: seotud hanke tehniline kirjeldus, hankeleping, dünaamilise hankesüsteemi  "Laomööbel, pakkevahendid ja laotarvikud" (viitenr 274939) menetlustingimused, julgeolekutingimused.

16.	Lisad
 
16.1.	Lisa 1. Tehniline kirjeldus ja pakkumuse vorm
16.2.	Lisa 2. Julgeolekutingimused
16.3.	Lisa 3. Pakkumus_494149

Ostja:

Riigi Kaitseinvesteeringute Keskus
Registrikood 70009764
Järve 34a
11314 Tallinn

Kaitsevägi
Registrikood 70008641
Juhkentali 58
15007 Tallinn 

(allkirjastatud digitaalselt)

Ivar Janson
Hangete osakonna juhataja	Müüja:

Aktsiaselts Pakendikeskus
Registrikood 10102167
Suur-Sõjamäe tn 37a
75322 Rae vald, Soodevahe küla

(allkirjastatud digitaalselt)

Jelena Tamm
müügidirektor